ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Σεπτεμβρίου 1977 περί καθορισμού των ορισμών που αναφέρονται στον κατάλογο των χαρακτηριστικών για την έρευνα του 1977 επί της διαρθρώσεως των γεωργικών εκμεταλλεύσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό του Συμβουλίου (ΕΟΚ) αριθ. 3228/76 της 21ης Δεκεμβρίου 1976 περί της οργανώσεως έρευνας επί της διαρθρώσεως των γεωργικών εκμεταλλεύσεων του 1977(1), και ιδίως το άρθρο 4 παράγραφος 2 και το δεύτερο εδάφιο του άρθρου 5,

Εκτιμώντας:

ότι οι ορισμοί που εκτίθενται στην απόφαση της Επιτροπής 75/682/ΕΟΚ της 2ας Οκτωβρίου 1975 περί καθορισμού των ορισμών που αναφέρονται στον κατάλογο των χαρακτηριστικών και στον κατάλογο των γεωργικών προϊόντων για τους σκοπούς της έρευνας επί των διαρθρώσεων κατά το έτος 1975, στα πλαίσια ενός προγράμματος ερευνών επί της διαρθρώσεως των γεωργικών εκμεταλλεύσεων(2), πρόκειται κατ' αρχάς να διατηρηθούν για την έρευνα επί των διαρθρώσεων κατά το 1977, προκειμένου να εξασφαλισθεί η συνέχεια των εννοιών και η δυνατότητα συγκρίσεως των αποτελεσμάτων- ότι το άρθρο 4 παράγραφος 1 του κανονισμού (ΕΟΚ) αριθ. 3228/76, προέβλεψε αλλαγή στην αντιμετώπιση των συνδυασμένων καλλιεργειών, αλλά εφαρμόζοντας τη διάταξη αυτή σε ορισμένα Κράτη μέλη μόνο για ορισμένες περιοχές και υπό τύπο πειράματος-

ότι σύμφωνα με το άρθρο 4 παράγραφος 2 του εν λόγω κανονισμού, η Επιτροπή καθορίζει τους απαραίτητους λεπτομερείς κανόνες εφαρμογής, κατόπιν συμφωνίας με τα Κράτη μέλη στην επικράτεια των οποίων ευρίσκονται οι περιφέρειες που αναφέρονται στο δεύτερο εδάφιο της παραγράφου 1 του άρθρου αυτού-

ότι σύμφωνα με το δεύτερο εδάφιο του άρθρου 5 παράγραφος 2 του κανονισμού (ΕΟΚ) αριθ. 3228/76 οι ορισμοί οι σχετικοί με τον κατάλογο των χαρακτηριστικών που αναφέρονται στο παράρτημα του ανωτέρω κανονισμού, έχουν θεσπισθεί σύμφωνα με τη διαδικασία που προβλέπεται στο άρθρο 8-

ότι τα μέτρα που προβλέπονται στην απόφαση αυτή είναι σύμφωνα με τη γνώμη της Μονίμου Επιτροπής Γεωργικής Στατιστικής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα Κράτη μέλη πραγματοποιούν μία έρευνα για τα χαρακτηριστικά που απαριθμούνται στο παράρτημα του κανονισμού (ΕΟΚ) αριθ. 3228/76, σύμφωνα με τους ορισμούς και τις επεξηγήσεις που καθορίζονται στην απόφαση της Επιτροπής 75/682/ΕΟΚ της 2ας Οκτωβρίου 1975.

2. Για την εφαρμογή της αποφάσεως αυτής, το κείμενο του παραρτήματος Ι της αποφάσεως 75/682/ΕΟΚ, από το "Ε ως Κ ΧΡΗΣΙΜΟΠΟΙΗΣΗ ΤΟΥ ΕΔΑΦΟΥΣ" ΙΙ. 2 αντικαθίσταται από το ακόλουθο κείμενο:

"Μία καλλιέργεια αροτραίων εκτάσεων με μία ή περισσότερες μόνιμες καλλιέργειες (σύνδεση με μόνιμες καλλιέργειες). Σε κάθε μία από τις τρεις πιθανές μορφές συνδυασμένων καλλιεργειών π.χ.:

1. συνδυασμός δύο ή περισσοτέρων μονίμων ξυλωδών καλλιεργειών-

2. συνδυασμός μονίμων ξυλωδών καλλιεργειών με καλλιέργειες αροτραίων εκτάσεων-

3. συνδυασμός μονίμων ξυλωδών καλλιεργειών με λειβάδια και μονίμους βοσκοτόπους, οι οποίοι χαρακτηρίζονται από την παρουσία μίας μονίμου καλλιέργειας, η έκταση κατανέμεται ανάλογα με την έκταση κάθε καλλιέργειας.

Στην περίπτωση συνδυασμένων καλλιεργειών από τις οποίες μία τουλάχιστον είναι μόνιμη ξυλώδης καλλιέργεια και όπου μία από τις καλλιέργειες αυτές δεν έχει σημαντική χρησιμοποίηση για την εκμετάλλευση, αυτή η τελευταία θα πρέπει να μη λαμβάνεται υπόψη κατά την κατανομή των εκτάσεων."

3. Στο παράρτημα Ι της αποφάσεως 75/682/ΕΟΚ, από το "Ε έως το ΙΙ.2" η υποσημείωση Ι στο κάτω μέρος της σελίδος, που προσδιορίζει την κύρια καλλιέργεια θεωρείται, ότι αναφέρεται στον όρο "κύρια καλλιέργεια" υπό στοιχείο Ε έως Κ ΙΙ.3.

4. Στο παράρτημα Ι της αποφάσεως 75/682/ΕΟΚ, μετά τα στοιχεία Ε έως Κ ΙΙ.3, ο πίνακας που φέρει τον τίτλο "οι διάφορες περιπτώσεις μπορούν να συνοψισθούν ως ακολούθως", διαγράφεται.

5. Στη Γαλλία και την Ιταλία, στην περίπτωση συνδυασμένων καλλιεργειών, από τις οποίες μία τουλάχιστον είναι μόνιμη ξυλώδης καλλιέργεια, το σύνολο της εν λόγω εκτάσεως υπολογίζεται στην κύρια καλλιέργεια.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 7 Σεπτεμβρίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 366 της 31.12.1976, σ.1.

(2) ΕΕ αριθ. Ν 301 της 20.11.1975, σ.8.